Miežiškių tiltas

Miežiškių tiltas – automobilių transporto tiltas, nutiestas per Nevėžį  Miežiškiuose, Panevėžio rajone. Tiltas stovi bažnyčios prieigose, 0,7 km atkarpoje, jungiančioje miestelio centrą su keliu . Originalus tarpukario statinys išlikęs siauras, be šalitilčių pėstiesiems, todėl šalia jo pastatyti priešpriešinio eismo pirmenybės kelio ženklai.

 Istorija 

Miežiškių tiltas per Nevėžį anksčiau buvo medinis. Gelžbetoninį tiltą 1929 m. suprojektavo pirmasis Panevėžio apskrities inžinierius Kazys Germanas. Jis atliko ir tilto statybos techninę priežiūrą.Nepriklausomybės kelius jungiantys tiltai: 1918–1940 m. Panevėžio apskrityje statyti tiltai. Panevėžio rajono tiltai paneveziokrastas.pavb.lt Tiltas pastatytas 1930 m. Jis buvo dviejų angų, bendro 24 m ilgio, 5,7 m pločio, rėminės–gembinės konstrukcijos. Abi angos virš upės vagos buvo po 9 m ilgio, abi konsolės krantuose – po 3 m. Tilto aukštis 3,5 m. Statybos sąmatinė vertė sudarė 26 480 Lt.

Jau pastačius tiltą paaiškėjo, kad jis ganėtinai siauras ir nepatogus, neužteko vietos ant jo prasilenkti dvikinkiams vežimams. Tilto prieigos buvo prastai parengtos eismui nuo Panevėžio pusės: prieš tiltą posūkis buvo staigus, su įkalne, todėl čia automobiliai dažnai nuslysdavo nuo kelio.

2008 m. tvirtinant naująjį Miežiškių herbą, bendruomenei pasiūlius jame simboliškai pavaizduotas visus miežiškiečius jungiantis miestelio tiltas, išstovėjęs iki šių laikų.

2015 m. statinys buvo atnaujintas.Naujai atrastoji Miežiškių pradžia sekunde.lt Pakeista važiuojamosios dalies danga, turėklai, apsauginiai barjerai. Tapo saugesnis susisiekimas tiltu su priešingame krante įsikūrusiu Angelų slėniu – bendruomenės renginių, susibūrimų vieta.

2021 m. Panevėžio rajone pradėjus griauti sovietmečiu statytas Nevėžio užtvankas, buvusi vandeninga upė Miežiškiuose neįprastai nuseko. Tilto vidurinės atramos pamatai, anksčiau būdavę po vandeniu, liko stovėti salelėje.Nevėžio upei gresia virsti grioviu sekunde.lt

 Šaltiniai  

 Nuorodos 

 Sąrašas:Tiltai per Nevėžį
 Miežiškių praeities vaizdai Vinco Firinausko fotografijose. Tilto per Nevėžį ties Miežiškiais statyba „Lietuvos muziejai“, 2003 m. Nr. 4 
 Miežiškiai, upė, užtvanka, P. Židonio (3) sekunde.lt (nuotrauka)

Kategorija:Miežiškiai
Kategorija:Panevėžio rajono tiltai
Kategorija:Tiltai per Nevėžį